[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες,

COM(2009) 128/3

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Απλοποιημένη ΚΓΠ για την Ευρώπη – προς όφελος όλων

ΠΙΝΑΚΑΣ ΠΕΡΙΕΧΟΜΕΝΩΝ

1. Το πρόγραμμα δράσης της Επιτροπής για την απλοποίηση της ΚΓΠ 3

2. Επιτεύγματα από το 2005 4

3. Το σχέδιο δράσης για την απλοποίηση της Κοινής Γεωργικής Πολιτικής 7

4. Σημεία εστίασης 10

5. Προοπτικές 12

6. Συμπέρασμα 14

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Απλοποιημένη ΚΓΠ για την Ευρώπη – προς όφελος όλων

Το πρόγραμμα δράσης της Επιτροπής για την απλοποίηση της ΚΓΠ

Από την αρχή της θητείας της, η Επιτροπή καταβάλλει προσπάθειες για την απλοποίηση της Κοινής Γεωργικής Πολιτικής (ΚΓΠ)[1]. Οι γεωργοί και άλλοι οικονομικοί φορείς του γεωργικού τομέα πρέπει να απαλλαχθούν από τη γραφειοκρατία και από απαιτήσεις που δεν είναι αναγκαίες για την επίτευξη των πολιτικών στόχων και την εξασφάλιση ορθής διαχείρισης των χρημάτων των φορολογουμένων. Η απλοποίηση της ΚΓΠ είναι σημαντική για τη βελτίωση της ανταγωνιστικότητας της γεωργικής οικονομίας μας, τη διατήρηση και τη δημιουργία θέσεων απασχόλησης και τη συνδρομή στην ορθή ανάπτυξη των αγροτικών περιοχών μας. Για τον λόγο αυτό, η απλοποιημένη ΚΓΠ είναι προς όφελος όλων.

Η Επιτροπή υπέβαλε το 2005 ανακοίνωση με τίτλο «Απλούστευση και βελτιωμένη νομοθετική κατάστρωση της Κοινής Γεωργικής Πολιτικής (ΚΓΠ)». Στην ανακοίνωση αυτή παρουσιάζεται ένα φιλόδοξο πρόγραμμα για τη διεξοδική απλοποίηση της ΚΓΠ. Το πρόγραμμα και η εφαρμογή του εντάσσονται πλήρως στη συνολική στρατηγική της Επιτροπής που έχει ως στόχο τη βελτίωση της νομοθεσίας[2] και ειδικότερα στο κυλιόμενο πρόγραμμα απλοποίησης και στο πρόγραμμα δράσης για τη μείωση των διοικητικών επιβαρύνσεων.

Στο μεταξύ διάστημα, ολοκληρώθηκε μεγάλος αριθμός σχεδίων απλοποίησης της ΚΓΠ. Κρίνεται τώρα σκόπιμο να γίνει απολογισμός των επιτευγμάτων. Στην παρούσα ανακοίνωση τονίζονται οι δραστηριότητες που πραγματοποιήθηκαν από το 2005 και παρέχονται ενδείξεις για τη μείωση που επιτεύχθηκε όσον αφορά τις διοικητικές επιβαρύνσεις των γεωργών και των διοικητικών υπηρεσιών[3]. Δίδεται ιδιαίτερη προσοχή στο κυλιόμενο πρόγραμμα απλοποίησης, στην ενιαία ΚΟΑ, στη μελέτη του 2007 για τις διοικητικές επιβαρύνσεις των γεωργικών εκμεταλλεύσεων και στα αποτελέσματα του διαγνωστικού ελέγχου. Τέλος, η ανακοίνωση διερευνά τη δυνατότητα ανάληψης, στο μέλλον, άλλων ενεργειών απλοποίησης.

Επιτεύγματα από το 2005

Το 2005, η Ευρωπαϊκή Επιτροπή ανέλαβε να υλοποιήσει σειρά δραστηριοτήτων που μπορούν να θεωρηθούν είτε ως τεχνικές απλοποιήσεις είτε ως απλοποιήσεις πολιτικής[4].

Τεχνική απλοποίηση

«Εκκαθάριση» της γεωργικής νομοθεσίας

Ο εντοπισμός και η κατάργηση των παρωχημένων νομικών πράξεων του Συμβούλιου και της Επιτροπής συνεχίζεται, όπως για παράδειγμα στον γαλακτοκομικό τομέα[5]. Όταν θεσπίζονται νέες νομικές πράξεις, οι υφιστάμενες πράξεις καταργούνται. Το 2006[6] και στην αρχή του τρέχοντος έτους[7], με ανακοίνωση της Επιτροπής αναγνωρίστηκαν ότι είχαν καταστεί παρωχημένες και καταργήθηκαν περίπου 300 πράξεις οι οποίες εξακολουθούσαν να ισχύουν χωρίς να εξυπηρετούν κάποιο σκοπό. Πρόταση για την κατάργηση ενός αριθμού παρωχημένων πράξεων του Συμβουλίου θα εκδοθεί κατά τη διάρκεια του τρέχοντος έτους.

Ενιαίος κανονισμός ΚΟΑ

Στις 22 Οκτωβρίου 2007, το Συμβούλιο εξέδωσε τον κανονισμό (ΕΚ) αριθ. 1234/2007[8], γνωστό ως «ενιαίος κανονισμός ΚΟΑ». Ο κανονισμός αυτός συγκεντρώνει όλες τις τομεακές κοινές οργανώσεις αγοράς και αντικαθιστά 45 πράξεις του Συμβουλίου. Στο σημείο 4.1 παρέχονται περισσότερες πληροφορίες για την ενιαία ΚΟΑ.

Κρατικές ενισχύσεις

Το 2006 και το 2007, η Επιτροπή τροποποίησε και εξορθολόγησε την πολιτική της για τις κρατικές ενισχύσεις στον γεωργικό τομέα. Εκτός από τις αναθεωρημένες κατευθυντήριες γραμμές για τις κρατικές ενισχύσεις[9] και τον κανονισμό απαλλαγής κατά κατηγορία[10] η Επιτροπή εξέδωσε νέο κανονισμό de minimis[11] ο οποίος αυξάνει το ανώτατο όριο της ενίσχυσης de minimis που μπορεί να χορηγηθεί από τα κράτη μέλη στον γεωργικό τομέα. Εφόσον ένα μέτρο τηρεί τους όρους που καθορίζονται στον κανονισμό de minimis , δεν θεωρείται κρατική ενίσχυση και, ως εκ τούτου, δεν απαιτείται κοινοποίηση. Οι αλλαγές αυτές οδήγησαν σε μείωση του αριθμού των σχετικών νομικών πράξεων από έξι σε τρείς.

Διοικητικές δαπάνες

Το 2006, η Επιτροπή δρομολόγησε μελέτη για τον υπολογισμό των διοικητικών επιβαρύνσεων των εκμεταλλεύσεων που προκύπτουν από τη μεταρρύθμιση της ΚΓΠ του 2003. Τα τελικά αποτελέσματα της μελέτης δημοσιεύθηκαν τον Νοέμβριο 2007. Στο σημείο 4.2 παρέχονται περισσότερες πληροφορίες για τη μελέτη αυτή.

Διάδοση βέλτιστων πρακτικών

Για τους σκοπούς της ανταλλαγής απόψεων σχετικά με την απλοποίηση και τη διάδοση ιδεών και εμπειριών, καθορίστηκαν διάφορα πλαίσια. Πρώτον, συστάθηκε ομάδα εμπειρογνωμόνων που αποτελείται από εθνικούς εμπειρογνώμονες. Η ομάδα αυτή συνεδριάζει κατά μέσο όρο περίπου τρεις φορές ετησίως. Ορισμένα κράτη μέλη χρησιμοποίησαν το πλαίσιο αυτό για την παρουσίαση και τη συζήτηση εθνικών πρωτοβουλιών απλοποίησης.

Οι εμπλεκόμενοι φορείς και οι εκπρόσωποι του γεωργικού τομέα και της βιομηχανίας συμμετείχαν σε ορισμένες συνεδριάσεις της συμβουλευτικής ομάδας για την απλοποίηση.

Η διάσκεψη για την απλοποίηση της Κοινής Γεωργικής Πολιτικής που πραγματοποιήθηκε τον Οκτώβριο 2006 και το σεμινάριο για την απλοποίηση που οργανώθηκε τον Οκτώβριο 2007 αποτέλεσαν ευρύ πλαίσιο συζήτησης και ανταλλαγής εμπειριών μεταξύ όλων των μερών που εμπλέκονται στην εφαρμογή της ΚΓΠ.

Ενέργειες που αφορούν την πολιτική

Μεταρρύθμιση της ΚΟΑ ζάχαρης

Η μεταρρύθμιση της ΚΟΑ ζάχαρης η οποία εγκρίθηκε επίσημα στις αρχές του 2006, είχε ως αποτέλεσμα τη σημαντική απλοποίηση του συστήματος. Στο πλαίσιο αυτό, συγχωνεύτηκαν διαφορετικοί τύποι ποσοστώσεων σε ενιαίο καθεστώς ποσοστώσεων, συμπεριλήφθηκε ο προϋπολογισμός για την ενίσχυση στη ζάχαρη στα κονδύλια του καθεστώτος ενιαίας ενίσχυσης και αντικαταστάθηκε το καθεστώς παρέμβασης από την ιδιωτική αποθεματοποίηση.

Καθεστώς ενιαίας ενίσχυσης

Κατά τα πρώτη έτη της ύπαρξής του, το καθεστώς ενιαίας ενίσχυσης προσαρμόστηκε αρκετές φορές προκειμένου να απλοποιηθεί η λειτουργία του και να καταστεί φιλικότερο προς τους γεωργούς. Ο στόχος αυτός επιτεύχθηκε ιδίως με την εισαγωγή στοιχείων του τοπίου, (όπως φράχτες και τοίχοι) στην επιλέξιμη έκταση για άμεση στήριξη καθώς και με πολλές τροποποιήσεις μετά την έγκριση της έκθεσης για την πολλαπλή συμμόρφωση[12].

Τομέας των οπωροκηπευτικών και αμπελοοινικός τομέας

Οι μεταρρυθμίσεις στον τομέα των οπωροκηπευτικών και στον αμπελοοινικό τομέα απλοποίησαν τους κανόνες. Ειδικότερα, το γεγονός ότι οι τομείς αυτοί συμπεριλαμβάνονται πλέον στο καθεστώς ενιαίας ενίσχυσης έχει ως αποτέλεσμα να καταστεί πιο ομοιογενές το καθεστώς των άμεσων εισοδηματικών ενισχύσεων.

Η ενσωμάτωση του τομέα των οπωροκηπευτικών στο ενιαίο καθεστώς ενίσχυσης μπορεί να οδηγήσει σε μείωση των διοικητικών επιβαρύνσεων των γεωργικών εκμεταλλεύσεων κατά 2,2 εκατ. ευρώ.

Επιπλέον, οι μεταρρυθμίσεις αυτές βελτίωσαν την ευελιξία στην εφαρμογή των πολιτικών μέσω προγραμματισμού, τον οποίο διαχειρίζονται είτε οι οργανώσεις παραγωγών στον τομέα των οπωροκηπευτικών είτε τα κράτη μέλη στον αμπελοοινικό τομέα.

Εκτίμηση επιπτώσεων και αξιολόγηση

Κατά τα τελευταία έτη, η εκτίμηση επιπτώσεων έγινε αναγκαίο μέσο για την προετοιμασία σημαντικών μεταρρυθμίσεων στον γεωργικό τομέα. Το μέσο αυτό προβλέπει ουσιαστική συμμετοχή των εμπλεκόμενων φορέων σε πρώιμο στάδιο. Επιτρέπει την εκ των προτέρων αξιολόγηση των διοικητικών δαπανών, τον εντοπισμό και την αξιολόγηση των προβλημάτων, την πρόταση λύσεων και τη σύγκριση των επιπτώσεων των λύσεων αυτών. Με τον τρόπο αυτό, η νομοθετική διαδικασία καθίσταται περισσότερο διαφανής. Η εκτίμηση των επιπτώσεων συμβάλλει επίσης στη βελτίωση της ποιότητας της πρότασης αλλά και της ποιότητας της συζήτησης που διεξάγεται σχετικά με την πρόταση.

Από το 2005, πραγματοποιήθηκαν οκτώ εκτιμήσεις επιπτώσεων για όλες τις σημαντικές μεταρρυθμίσεις της ΚΓΠ, όπως η μεταρρύθμιση του αμπελοοινικού τομέα και του τομέα των οπωροκηπευτικών και ο διαγνωστικός έλεγχος[13].

Διαδικασίες

Διαβούλευση των εμπλεκόμενων φορέων, ανάλυση ( screening), σχέδιο δράσης

Οι προτάσεις που υπέβαλαν οι αρχές των κρατών μελών και οι εμπλεκόμενοι φορείς και οι οποίες μπορούν να θεωρηθούν τεχνικές απλοποιήσεις ενσωματώθηκαν στο νέο κυλιόμενο σχέδιο δράσης απλοποίησης. Το εν λόγω σχέδιο δράσης προβλέπει τον σχεδιασμό και την παρακολούθηση των δραστηριοτήτων απλοποίησης της ΚΓΠ και, επί του παρόντος, περιλαμβάνει περίπου 50 σχέδια.

Από το 2005, ελήφθησαν περισσότερες από 200 προτάσεις απλοποίησης της ΚΓΠ.

Διάσκεψη

Στις 3 και 4 Οκτωβρίου 2006, η Επιτροπή οργάνωσε διεθνή διάσκεψη για την απλοποίηση της Κοινής Γεωργικής Πολιτικής.

Οι εκπρόσωποι που προέρχονται από διάφορους χώρους και έχουν διαφορετικά ενδιαφέροντα, γεωργοί, επιχειρηματίες, εκπρόσωποι του τομέα μεταποίησης, πανεπιστημιακοί και αρχές των κρατών μελών συμμετείχαν και συνέβαλαν στη συζήτηση για την απλοποίηση και έδειξαν ότι υπάρχει πολιτική βούληση για την απλοποίηση της ΚΓΠ, διαδικασία που απαιτεί τη συμμετοχή όλων για την εξασφάλιση επιτυχίας.

Ένα συγκεκριμένο σχέδιο που προέκυψε από τη διάσκεψη και εγκρίθηκε από την Επιτροπή αφορούσε τη χρησιμοποίηση πιστοποιητικών εξαγωγής. Στο κεφάλαιο 3 παρέχονται περισσότερες λεπτομέρειες για το θέμα αυτό.

Ενέργειες εσωτερικής επιμόρφωσης

Η αρχή ότι “η πρόληψη είναι καλύτερη από τη θεραπεία” εφαρμόζεται και στις νομικές πράξεις. Εσωτερική επιμόρφωση για τη σύνταξη νομικών κειμένων παρεχόταν και θα συνεχίσει να παρέχεται στους υπαλλήλους που ασχολούνται με τη σύνταξη νομοθετικών προτάσεων. Στόχος είναι η εξασφάλιση σαφών και απλών κειμένων από την αρχή της νομικής διαδικασίας.

Συστήματα πληροφορικής

Οι τεχνολογίες πληροφορικής αποτελούν σημαντικό παράγοντα όσον αφορά την απλοποίηση και τη μείωση των διοικητικών επιβαρύνσεων. Στον τομέα αυτό, επιτεύχθηκε σημαντική πρόοδος. Ένα σύστημα για τη διευκόλυνση της ηλεκτρονικής ανταλλαγής πληροφοριών μεταξύ των υπηρεσιών της Επιτροπής και των κρατών μελών, το ISAMM (σύστημα πληροφόρησης για τη διαχείριση και την παρακολούθηση των γεωργικών αγορών) βρίσκεται στην τελική φάση ανάπτυξης. Ένα πιλοτικό σχέδιο λειτουργεί επί του παρόντος και το πρώτο τμήμα του συστήματος θα είναι πλήρως λειτουργικό το καλοκαίρι του 2009.

Το σχέδιο δράσης για την απλοποίηση της Κοινής Γεωργικής Πολιτικής

Στο πλαίσιο της διάσκεψης του 2006, παρουσιάστηκε, στην πρώτη του μορφή, το κυλιόμενο σχέδιο δράσης για την απλοποίηση. Περιλαμβάνει 20 σχέδια τεχνικής απλοποίησης της ΚΓΠ. Τον Ιανουάριο του 2009[14], περιελάμβανε περίπου 50 επιμέρους σχέδια εκ των οποίων υλοποιήθηκαν τα 43. Τα επιμέρους σχέδια που επιλέγησαν στο πλαίσιο του σχεδίου δράσης βασίζονταν σε συστάσεις τις οποίες διατύπωσαν τα κράτη μέλη, οι εμπλεκόμενοι φορείς, οι οργανώσεις των γεωργών, οι μεταποιητές καθώς και σε ιδέες που υποβλήθηκαν από τις υπηρεσίες της Επιτροπής.

Για τα ακόλουθα σχέδια απαιτείται λεπτομερέστερη εξήγηση διότι αποτελούν καλά παραδείγματα των θετικών επιπτώσεων απλοποίησης για τους επιχειρηματίες ή/και τους γεωργούς.

Πιστοποιητικά εξαγωγής βοοειδών

Η Επιτροπή ενέκρινε το 2007 μέτρο απλοποίησης για τον τομέα του βοείου κρέατος. Στον τομέα αυτό, οι εξαγωγές με ή χωρίς επιστροφή κατά την εξαγωγή συνοδεύονται από πιστοποιητικό. Ενώ είναι σημαντικό να συνεχιστεί η παρακολούθηση του εμπορίου των προϊόντων που εξάγονται με επιστροφή, δεν είναι πλέον αναγκαίο να παρακολουθούνται οι εξαγωγές προϊόντων χωρίς επιστροφή. Για τον λόγο αυτό, η Επιτροπή κατάργησε την απαίτηση υποβολής πιστοποιητικού εξαγωγής για τις εξαγωγές αυτές.

Τόσο οι εταιρίες εξαγωγής όσο και οι εθνικές αρχές επωφελούνται από το μέτρο αυτό, το οποίο μειώνει τη γραφειοκρατία, τις διοικητικές επιβαρύνσεις και τους ελέγχους.

Για παράδειγμα, με το μέτρο αυτό μειώνεται το κόστος εξαγωγής του βοείου κρέατος περίπου κατά 16 ευρώ ανά τόνο, κατά μέσο όρο. Επιπλέον, περιορίζεται η γραφειοκρατία και βελτιώνεται το επιχειρησιακό περιβάλλον.

Επισήμανση των αυγών

Το 2007, η Ευρωπαϊκή Επιτροπή ενέκρινε νέα σειρά λεπτομερών κανόνων σχετικά με τις προδιαγραφές εμπορίας των αυγών και, ειδικότερα, σχετικά με την επισήμανση των αυγών. Οι κανόνες αυτοί δημιουργούν ένα σύγχρονο, διαφανές νομικό περιβάλλον χωρίς να μειώνουν τις πληροφορίες και την προστασία των καταναλωτών.

Για παράδειγμα, δεν είναι πλέον αναγκαίο να ταξινομούνται ανά κατηγορία τα αυγά που χρησιμοποιούνται άμεσα από τη βιομηχανία. Οι νέοι κανόνες επιτρέπουν τη συλλογή, την ταξινόμηση, την επισήμανση και τη συσκευασία των αυγών ενός 10 ημερών από την ημερομηνία ωοτοκίας, αντί να συλλέγονται κάθε τρίτη εργάσιμη ημέρα. Οι κανόνες αυτοί βοηθούν τη βιομηχανία να οργανωθεί καλύτερα, πράγμα που είναι ιδιαίτερα χρήσιμο κατά τις περιόδους αιχμής.

Η νέα ευελιξία μειώνει το κόστος για τους παραγωγούς και τους τομείς που έπονται της παραγωγής καθώς επίσης και το κόστος ελέγχου για τα κράτη μέλη.

Ο κανόνας των 10 μηνών

Το άρθρο 44 παράγραφος 3 του κανονισμού (ΕΚ) αριθ. 1782/2003 του Συμβουλίου προβλέπει ότι τα αγροτεμάχια που δηλώνονται από έναν γεωργό ως επιλέξιμα για δικαιώματα άμεσης ενίσχυσης πρέπει να βρίσκονται στη διάθεση του γεωργού για περίοδο 10 μηνών τουλάχιστον.

Η διάταξη αυτή καταργήθηκε και η περίοδος των 10 μηνών αντικαταστάθηκε από μία ημερομηνία που μπορεί να καθορίζεται από το κράτος μέλος. Αυτό σημαίνει ότι οι γεωργοί δεν υποχρεούνται να κρατούν τις εκτάσεις στη διάθεσή τους επί 10 μήνες για να μπορέσουν να λάβουν την ενίσχυση. Αποκτούν μεγαλύτερη ευελιξία στη διαχείριση της εκμετάλλευσής τους και ανταποκρίνονται καλύτερα στις εξελίξεις της αγοράς.

Η κατάργηση του κανόνα των 10 μηνών ενδέχεται να οδηγήσει σε μείωση των διοικητικών επιβαρύνσεων των γεωργικών εκμεταλλεύσεων που αντιστοιχεί σε περίπου 19 εκατ. ευρώ.

Πιστοποιητικά εισαγωγής και εξαγωγής

Τον Ιούνιο 2008, η Επιτροπή κατάργησε τις περισσότερες υποχρεώσεις που αφορούν τα πιστοποιητικά στον γεωργικό τομέα. Όσον αφορά τις εισαγωγές, οι απαιτήσεις που αφορούν τα πιστοποιητικά μειώθηκαν από 500 σε 65 και όσον αφορά τις εξαγωγές υπάρχουν πλέον μόνο 43[15]. Επιπλέον, το νομικό πλαίσιο για τις τελευταίες απαιτήσεις σε θέματα πιστοποιητικών απλοποιήθηκε και αποτελείται πλέον από έναν μόνο κανονισμό (με εξαίρεση την περίπτωση των επιστροφών κατά την εξαγωγή και των δασμολογικών ποσοστώσεων). Ο κανονισμός αυτός διέπει όλες τις πτυχές των πιστοποιητικών, αναφέρει σαφώς όλα τα προϊόντα για τα οποία απαιτείται πιστοποιητικό και καθορίζει τους κανόνες σχετικά με την περίοδο ισχύος του πιστοποιητικού καθώς και το ύψος της εγγύησης.

Τα πλεονεκτήματα για τους επιχειρηματίες (εισαγωγείς και εξαγωγείς) είναι τα ακόλουθα:

- εξοικονομούν χρήματα από τις διοικητικές δαπάνες για τη διαχείριση των εγγράφων που αφορούν τις εισαγωγές και τις εξαγωγές,

- δεν αναλαμβάνουν πλέον τις δαπάνες κατάθεσης (και επιστροφής) της εγγύησης του πιστοποιητικού.

Για τις εθνικές διοικητικές υπηρεσίες, η εξοικονόμηση χρημάτων είναι αδιαμφισβήτητη δεδομένου ότι μειώνονται οι διοικητικές εργασίες και ο έλεγχος.

Με το μέτρο αυτό είναι πιθανό να μειωθούν κατά 7,4 εκατ. ευρώ οι συνολικές διοικητικές επιβαρύνσεις που συνδέονται με τα πιστοποιητικά και βαρύνουν τους επιχειρηματίες.

Προδιαγραφές εμπορίας για τα οπωροκηπευτικά

Στο πλαίσιο της μεταρρύθμισης του τομέα των οπωροκηπευτικών, η Επιτροπή για να αντιμετωπίσει την απροθυμία ορισμένων κρατών μελών, μείωσε τον αριθμό των ειδικών προδιαγραφών εμπορίας από 36 σε 10 (μήλα, εσπεριδοειδή, ακτινίδια, μαρούλια και αντίδια, ροδάκινα και νεκταρίνια, αχλάδια, φράουλες, γλυκοπιπεριές, επιτραπέζια σταφύλια και ντομάτες), εξορθολόγησε τις σχετικές εργασίες ελέγχου και καθόρισε μία γενική προδιαγραφή εμπορίας που εφαρμόζεται στα περισσότερα οπωροκηπευτικά.

Οι 26 προδιαγραφές που καταργήθηκαν αφορούν το 25% των εμπορικών συναλλαγών νωπών οπωροκηπευτικών. Χάρη στο μέτρο αυτό, οι επιχειρηματίες δεν αναλαμβάνουν πλέον το κόστος συμμόρφωσης, ωστόσο, μεριμνούν ώστε η ποιότητα των προϊόντων τους να είναι υγιής, ανόθευτη και σύμφωνη με τα συναλλακτικά ήθη. Επίσης, οι εθνικές αρχές δεν πρέπει πλέον να διενεργούν ελέγχους για τις εν λόγω 26 ειδικές προδιαγραφές.

Πολλαπλή συμμόρφωση

Παρόλο που από τη μελέτη για τις διοικητικές επιβαρύνσεις των γεωργικών εκμεταλλεύσεων συνάγεται το συμπέρασμα ότι οι διοικητικές δαπάνες που προκύπτουν από την πολλαπλή συμμόρφωση είναι σχετικά χαμηλές, δηλ. μεταξύ 0,3% και 4,3% της συνολικής επιβάρυνσης, οι γεωργοί αντιμετωπίζουν αρνητικά την πολλαπλή συμμόρφωση.

Για την άμβλυνση του αρνητικού αυτού συναισθήματος και την απλοποίηση του συστήματος, η Επιτροπή ενέκρινε την εκ των προτέρων κοινοποίηση των επιτόπιων ελέγχων. Επιπλέον, οι γεωργοί δεν απειλούνται πλέον με μείωση της ενίσχυσής τους εάν η παράβασή τους είναι μικρής σημασίας ή εάν η μείωση είναι μικρότερη από το ελάχιστο όριο των 100 ευρώ.

Οι βελτιώσεις αυτές επιτρέπουν στους γεωργούς να προγραμματίσουν καλύτερα τις δραστηριότητές τους, απαιτούν λιγότερες διοικητικές διατυπώσεις για την αντιμετώπιση των μικρών παραβάσεων και καταργούν τον κίνδυνο κύρωσης για τις μικρές παραβάσεις. Το μέτρο απλοποιεί επίσης τα καθήκοντα των εθνικών διοικητικών υπηρεσιών.

Η εκ των προτέρων κοινοποίηση των επιτόπιων ελέγχων μπορεί να οδηγήσει σε μείωση των διοικητικών επιβαρύνσεων των γεωργικών εκμεταλλεύσεων της τάξεως των 5,7 εκατ. ευρώ.

Σημεία εστίασης

Στο επόμενο τμήμα, περιγράφονται λεπτομερώς τρεις δραστηριότητες απλοποίησης της ΚΓΠ που είναι ιδιαίτερα σημαντικές. Τα σχέδια αυτά αφορούν την νομική απλοποίηση, τις διοικητικές επιβαρύνσεις, την απλοποίηση των πολιτικών και έχουν διατομεακές επιπτώσεις: η ενιαία ΚΟΑ, η μελέτη για τις διοικητικές επιβαρύνσεις και ο διαγνωστικός έλεγχος.

Ενιαία ΚΟΑ

Η έγκριση, το 2007, του κανονισμού του Συμβουλίου για τη θέσπιση κοινής οργάνωσης των γεωργικών αγορών8 που ονομάζεται ενιαία ΚΟΑ, αποτελεί σημαντικό επίτευγμα στο πλαίσιο της νομοθετικής απλοποίησης της ΚΓΠ.

Δεδομένου του τεχνικού χαρακτήρα της, η ενιαία ΚΟΑ δεν είχε ως στόχο την τροποποίηση της βασικής πολιτικής αλλά την εναρμόνιση των διατάξεων, καθιστώντας έτσι, τους κανόνες της ΚΓΠ ευκολότερους στη διαχείριση, πιο προσιτούς και λιγότερο επαχθείς.

Ο νέος κανονισμός αντικαθιστά τις 21 μεμονωμένες κοινές οργανώσεις της αγοράς και τις συγκεντρώνει σε έναν ενιαίο κανονισμό, μειώνοντας κατ’ αυτό τον τρόπο τον αριθμό των άρθρων από 920 σε 230 περίπου και καταργώντας συνολικά περίπου 78 πράξεις του Συμβουλίου[16].

Σε μακροοικονομικό επίπεδο, η έγκριση ενιαίας ΚΟΑ μείωσε σημαντικά τον αριθμό των πράξεων που διέπουν την ΚΓΠ η οποία τώρα διέπεται από 4 μόνο νομικές πράξεις, δηλαδή τον κανονισμό για τις άμεσες ενισχύσεις, την ενιαία ΚΟΑ, τον κανονισμό για την αγροτική ανάπτυξη και εκείνο που αφορά την χρηματοδότηση της ΚΓΠ.

Τέλος, η ενιαία ΚΟΑ διευκολύνει την περαιτέρω απλοποίηση και μείωση των διοικητικών επιβαρύνσεων στο επίπεδο των λεπτομερών κανόνων εφαρμογής της Επιτροπής.

Μελέτη για τις διοικητικές επιβαρύνσεις

Στο πλαίσιο του προγράμματος δράσης για τη μείωση των διοικητικών επιβαρύνσεων, δημοσιεύθηκε μελέτη, στα τέλη του 2007, με τίτλο «αξιολόγηση των διοικητικών επιβαρύνσεων των εκμεταλλεύσεων που προκύπτουν από την ΚΓΠ»[17]. Η μελέτη αυτή που διενεργήθηκε στη Δανία, τη Γερμανία, τη Γαλλία, την Ιρλανδία και την Ιταλία, παρέχει εκτίμηση των διοικητικών δαπανών που συνδέονται με το ενιαίο καθεστώς ενίσχυσης το 2006 και παρουσιάζει τις προοπτικές για τις μελλοντικές εξελίξεις.

Στη μελέτη επισημαίνονται αρκετά στοιχεία που έχουν επιπτώσεις στις διοικητικές επιβαρύνσεις των γεωργικών των εκμεταλλεύσεων.

Το πρώτο στοιχείο αφορά τη μεταφορά από τα κράτη μέλη του κανονισμού της ΚΓΠ για τις άμεσες ενισχύσεις. Συνδέεται, για παράδειγμα, με τις επιλογές των κρατών μελών όσον αφορά το μοντέλο ΚΕΕ (ιστορικό, περιφερειακό, υβριδικό) καθώς και όσον αφορά την πλήρη αποσύνδεση ή τη διατήρηση ορισμένων συνδεδεμένων στοιχείων. Άλλοι παράγοντες λαμβάνονται επίσης υπόψη όπως ο τρόπος καθορισμού της διαδικασίας εφαρμογής και του συστήματος μεταφοράς δικαιωμάτων.

Σύμφωνα με τις προτάσεις που διατυπώθηκαν στο πλαίσιο του προγράμματος δράσης για τη μείωση των διοικητικών επιβαρύνσεων, τα κράτη μέλη μπορούν, για παράδειγμα, μέσω της χρήσης της τεχνολογίας πληροφορικής σε όλα τα κράτη μέλη να επιτύχουν μεγαλύτερη μείωση των διοικητικών επιβαρύνσεων των εκμεταλλεύσεων κατά 400 εκατ. ευρώ.

Το επίπεδο των διοικητικών επιβαρύνσεων εξαρτάται και από άλλα στοιχεία όπως η εθνική επιχειρηματική φιλοσοφία, για παράδειγμα η χρήση εξωτερικών εμπειρογνωμόνων και οι διαρθρωτικές διαφορές, δηλαδή το μέγεθος των εκμεταλλεύσεων και η διαφοροποίηση της παραγωγής.

Από τα αποτελέσματα της μελέτης προκύπτει ότι οι διοικητικές επιβαρύνσεις των γεωργικών εκμεταλλεύσεων θα μειωθούν σημαντικά. Αυτό εξηγείται ιδίως από την επίδραση στην καμπύλη εκμάθησης και την απουσία διοικητικών δαπανών εκκίνησης της λειτουργίας του καθεστώτος ενιαίας ενίσχυσης[18]. Οι αλλαγές που αποφασίστηκαν στο πλαίσιο του διαγνωστικού ελέγχου εξηγούν επίσης σε μεγάλο βαθμό τη μείωση των δαπανών.

Διαγνωστικός έλεγχος

Η απλοποίηση ήταν ένας από τους βασικούς λόγους για την υποβολή των προτάσεων του διαγνωστικού ελέγχου της Επιτροπής[19]. Ο διαγνωστικός έλεγχος απλοποιεί τις διατάξεις του ενιαίου καθεστώτος ενίσχυσης και βελτιώνει την αποτελεσματικότητα της μεταρρύθμισης της ΚΓΠ του 2003.

Ένα από τα βασικά στοιχεία απλοποίησης που περιλαμβάνει ο διαγνωστικός έλεγχος είναι η συνέχιση της αποσύνδεσης και η κατάργηση πολλών καθεστώτων, όπως οι ενισχύσεις στις ενεργειακές καλλιέργειες και στο σκληρό σιτάρι, καθώς και το καθεστώς διάθεσης της κρέμας γάλακτος, βουτύρου και συμπυκνωμένου βουτύρου. Όπως αναφέρει η μελέτη για τις διοικητικές δαπάνες[20], τα καθεστώτα συνδεδεμένης στήριξης συνεπάγονται συμπληρωματικές διοικητικές επιβαρύνσεις για τους γεωργούς. Η περαιτέρω αποσύνδεση οδηγεί, άρα, αυτόματα σε μείωση των επιβαρύνσεων αυτών.

Ο διαγνωστικός έλεγχος απλοποίησε επίσης τους κανόνες για το όριο διαφοροποίησης καθώς και τις διατάξεις για τη λειτουργία του εθνικού αποθέματος και των δικαιωμάτων ενίσχυσης που προκύπτουν από το απόθεμα αυτό.

Επιπλέον, καταργούνται οι κανόνες που αφορούν την αγρανάπαυση και απλοποιούνται οι όροι που εφαρμόζονται στη μεταφορά δικαιωμάτων ενίσχυσης.

Ο διαγνωστικός έλεγχος είναι πιθανό να οδηγήσει σε μείωση των διοικητικών επιβαρύνσεων των γεωργικών εκμεταλλεύσεων κατά περίπου 135 εκατ. ευρώ λόγω της κατάργησης των ειδικών καθεστώτων για τις ενεργειακές καλλιέργειες, τις στρεμματικές ενισχύσεις, το σκληρό σιτάρι, τους καρπούς με κέλυφος και τα γεώμηλα αμυλοποιίας. Επιπλέον, η κατάργηση της αγρανάπαυσης εκτιμάται ότι θα μειώσει κατά 146 εκατ. ευρώ τις διοικητικές επιβαρύνσεις των γεωργικών εκμεταλλεύσεων.

Προοπτικές

Η πρόοδος που έχει επιτευχθεί κατά τα τελευταία έτη σε καμία περίπτωση δεν οδηγεί σε παύση των δραστηριοτήτων απλοποίησης στον γεωργικό τομέα. Η απλοποίηση και η μείωση των μη αναγκαίων διοικητικών επιβαρύνσεων αποτελούν μόνιμα καθήκοντα τα οποία δεν μπορούν να ολοκληρωθούν από μόνα τους. Για τη διατήρηση του ρυθμού και τη δημιουργία περιβάλλοντος που προσφέρει τις κατάλληλες συνθήκες για τη συνέχιση της απλοποίησης της ΚΓΠ, τα ακόλουθα προγράμματα και σχέδια προβλέπονται για τα επόμενα έτη.

Κοινή ημερομηνία έναρξης

Οι νομοθετικές τροποποιήσεις στην ΚΓΠ εφαρμόζονται γενικά σε καθορισμένες ημερομηνίες, όπως η έναρξη μιας περιόδου εμπορίας. Για την περαιτέρω διευκόλυνση του ελέγχου της πολιτικής και των αλλαγών πολιτικής, καθώς και για την πρόβλεψή τους, θα εξεταστεί περαιτέρω η ενδεχόμενη εισαγωγή κοινών ημερομηνιών εφαρμογής[21] για τις νομοθετικές τροποποιήσεις στην ΚΓΠ.

Πολλαπλή συμμόρφωση

Επί του παρόντος, οι κανόνες πολλαπλής συμμόρφωσης αναφέρονται σε διάφορες νομικές πράξεις. Θα αξιολογηθεί περαιτέρω η ιδέα ανάπτυξης πρότασης για ενιαία νομική πράξη σχετικά με την πολλαπλή συμμόρφωση με την εναρμόνιση των υφιστάμενων κανόνων.

Κοινοποιήσεις

Η Επιτροπή θα προσπαθήσει να απλοποιήσει και να εναρμονίσει το νομικό πλαίσιο για την κοινοποίηση και τη διατήρηση πληροφοριών και εγγράφων στο πλαίσιο της κοινής διαχείρισης ΚΓΠ. Το νέο πλαίσιο μπορεί ενδεχομένως να εφαρμόζεται σε όλες τις κοινοποιήσεις της ΚΓΠ, εκτός από τις κοινοποιήσεις οικονομικής φύσεως και, χάρη στην πληροφορική, σε όλα τα υφιστάμενα συστήματα στο πλαίσιο αυτό. Η Ευρωπαϊκή Επιτροπή ή οι αρμόδιες αρχές των κρατών μελών μπορούν να διαχειρίζονται τα συστήματα αυτά. Επιπλέον, το νέο νομικό πλαίσιο μπορεί να περιλαμβάνει διατάξεις για την πρόσβαση στις πληροφορίες που συλλέγονται για όλες τις σχετικές αρχές και για το κοινό.

Απόκτηση εμπειρίας

Από το 2010, θα δημιουργηθεί πρόγραμμα κατάρτισης για τους μόνιμους υπαλλήλους της Γενικής Διεύθυνσης Γεωργίας και Αγροτικής Ανάπτυξης με διαμονή σε γεωργική εκμετάλλευση. Στόχος του προγράμματος αυτού είναι η καλύτερη κατανόηση των προκλήσεων που αντιμετωπίζει ο τομέας. Από την κατανόηση αυτή μπορεί να προκύψουν πολιτικές καλύτερα προσαρμοσμένες στην πραγματική κατάσταση των γεωργών. Οι λεπτομέρειες του προγράμματος αποτελούν αντικείμενο εξέτασης.

Πολιτική ποιότητας

Η πράσινη βίβλος για την πολιτική ποιότητας των γεωργικών προϊόντων δημοσιεύθηκε στις 15 Οκτωβρίου 2008. Με την εν λόγω πράσινη βίβλο ξεκίνησε ευρεία δημόσια διαβούλευση για την πολιτική ποιότητας και τέθηκε το ερώτημα της απλοποίησης και της μείωσης των διοικητικών επιβαρύνσεων, ειδικότερα όσον αφορά τις προδιαγραφές εμπορίας, τα συστήματα πιστοποίησης και τα συστήματα γεωγραφικής ένδειξης.

Μετά την ολοκλήρωση της δημόσιας διαβούλευσης, η Επιτροπή θα εκδώσει ανακοίνωση, τον Μάιο του 2009. Ορισμένες από τις επιλογές που περιλαμβάνονται στην ανακοίνωση μπορεί να έχουν σημαντικές επιπτώσεις όσον αφορά την απλοποίηση και τη μείωση των διοικητικών επιβαρύνσεων.

Συνέχιση του σχεδίου δράσης

Το σχέδιο δράσης θα εξακολουθήσει να είναι «κυλιόμενο» και επίσης θα προστεθούν και θα εφαρμοστούν νέα σχέδια. Ένα από τα εν λόγω σχέδια θα αφορά τον τομέα του λυκίσκου.

Οι καλλιεργητές λυκίσκου υποχρεούνται επί του παρόντος να καταχωρίζουν τις συμβάσεις παραγωγής. Η καταχώριση αυτή επιτρέπει την παροχή σημαντικών πληροφοριών για την αγορά και εξασφαλίζει ένα επίπεδο διαφάνειας στην αγορά. Ταυτόχρονα, αντιπροσωπεύει διοικητικό φόρτο για τους καλλιεργητές και τις διοικητικές υπηρεσίες. Προκειμένου να μειωθούν οι εν λόγω διοικητικές επιβαρύνσεις, θα εξεταστούν εναλλακτικές λύσεις για την παροχή πληροφοριών όσον αφορά την αγορά του τομέα του λυκίσκου. Ανάλογα με τα αποτελέσματα της αξιολόγησης, θα υποβληθούν οι ενδεδειγμένες προτάσεις.

Αναθεώρηση σε τακτά χρονικά διαστήματα

Η Επιτροπή θα εξετάσει τη δυνατότητα επανεξέτασης της νομοθεσίας σε τακτά χρονικά διαστήματα ώστε να επανεξετάζονται οι παλαιότερες πράξεις. Αυτό σημαίνει την εξέταση της διατήρησης ή μη των υφιστάμενων διατάξεων και, σε περίπτωση καταφατικής απάντησης, με ποια μορφή. Συνεπώς, η νέα νομική πράξη θα είναι ενημερωμένη και εναρμονισμένη με τις τελευταίες αρχές για τη σύνταξη νομικών κειμένων.

Χρήση γλώσσας και δυνατότητα πρόσβασης στα νομικά κείμενα

Η γλώσσα που χρησιμοποιείται στις νομικές πράξεις μπορεί να περιορίζει τη δυνατότητα πρόσβασης των συνήθων χρηστών. Η Επιτροπή θα προσπαθήσει να καταστήσει απλούστερες τις νομικές πράξεις μέσω αξιολόγησης της γλώσσας που χρησιμοποιείται και της δυνατότητας παροχής κατάρτισης για τη σύνταξη των κειμένων αυτών.

Συνέχιση της ανταλλαγής ορθών πρακτικών

Η Επιτροπή θα συνεχίσει την οργάνωση συνεδριάσεων με τα κράτη μέλη και τους εμπλεκόμενους φορείς για τη συζήτηση και την περαιτέρω ανάπτυξη δραστηριοτήτων απλοποίησης της ΚΓΠ. Στο πλαίσιο αυτό, είναι επίσης δυνατό να εξεταστούν οι δυνατότητες περαιτέρω απλοποίησης της πολλαπλής συμμόρφωσης.

Συμπέρασμα

Τα αποτελέσματα της διαδικασίας απλοποίησης δείχνουν ότι οι προσπάθειες της Επιτροπής να κινηθεί προς την κατεύθυνση της απλοποιημένης ΚΓΠ ήταν ιδιαίτερα επιτυχείς. Η συνέχιση της διαδικασίας αυτής στο μέλλον αποτελεί σαφή απόδειξη της δέσμευσης της Επιτροπής για περαιτέρω απλοποίηση. Με βάση τα πρώτα αποτελέσματα της μέτρησης[22] αναμένεται να επιτευχθεί ο στόχος μείωσης κατά 25% των διοικητικών επιβαρύνσεων έως το 2012. Αυτό είναι ιδιαίτερα εντυπωσιακό, δεδομένου ότι η ΚΓΠ εντάσσεται σε δυναμικό περιβάλλον πολιτικής με διαφορετικά και συχνά αντίθετα οικονομικά και πολιτικά συμφέροντα και λαμβανομένου υπόψη του ευρέος φάσματος καλλιεργειών και γεωργικών διαρθρώσεων που αφορά. Επιπλέον, δεδομένου ότι η ΚΓΠ αφορά τη χορήγηση δημοσιονομικών πόρων, υπόκειται σε αυστηρή διαχείριση και κανόνες σε θέματα ελέγχου για την προστασία του προϋπολογισμού της Ευρωπαϊκής Ένωσης, δηλαδή των χρημάτων των φορολογουμένων.

Η απλοποίηση της ΚΓΠ δημιουργεί επιχειρηματικές συνθήκες από τις οποίες προκύπτουν για τους γεωργούς και τους άλλους οικονομικούς φορείς λιγότερες διοικητικές επιβαρύνσεις και δαπάνες συμμόρφωσης και οι οποίες βελτιώνουν την ανταγωνιστικότητα του ευρωπαϊκού γεωργικού τομέα. Οι γεωργοί είναι, άρα, περισσότερο σε θέση να αντιμετωπίσουν τις δυσκολίες και να ανταποκριθούν στις ανάγκες των πελατών τους. Τέλος, η απλοποίηση είναι προς το συμφέρον όλων των πολιτών της ΕΕ.

Ωστόσο, οι γεωργοί και οι οικονομικοί φορείς του τομέα καταλογίζουν την πολυπλοκότητα του επιχειρηματικού τους περιβάλλοντος όχι μόνο στους κανόνες της ΚΓΠ αλλά επίσης στο σύνολο των νομικών παραμέτρων στις οποίες υπόκεινται. Η Επιτροπή, ως εκ τούτου, εκτιμά ότι η απλοποίηση και μείωση των μη απαραίτητων διοικητικών επιβαρύνσεων αποτελούν συνολικούς στόχους που πρέπει να συνεχιστούν σε όλους τους τομείς πολιτικής που συνδέονται με τον γεωργικό τομέα και σε όλα τα επίπεδα, συμπεριλαμβανομένων των κρατών μελών και των περιφερειών. Όλοι οι φορείς που εμπλέκονται στη διαδικασία αυτή πρέπει να δώσουν στο μέλλον ιδιαίτερη προσοχή στο θέμα αυτό.

[1] COM (2005) 509 της 19.10.2005.

[2] Τρίτη στρατηγική επισκόπηση του προγράμματος για τη βελτίωση της νομοθεσίας στην Ευρωπαϊκή Ένωση — COM(2009) 15 της 28.1.2009.

[3] Γενικά, τα αριθμητικά στοιχεία που χρησιμοποιούνται στην παρούσα ανακοίνωση προέρχονται από προσωρινά αποτελέσματα του υπολογισμού που πραγματοποιήθηκε, καθώς και των συστάσεων που διατυπώθηκαν στο πλαίσιο του προγράμματος δράσης για τη μείωση των διοικητικών επιβαρύνσεων. Σύμφωνα με το τυποποιημένο μοντέλο κόστους που χρησιμοποιήθηκε για τον υπολογισμό αυτό, οι διοικητικές επιβαρύνσεις καθορίζονται με βάση το κόστος για την τήρηση των απαιτήσεων σε θέματα πληροφόρησης που επιβάλλονται από τη νομοθεσία της ΕΕ καθώς και το κόστος που συνδέεται με εθνικά μέτρα μεταφοράς ή εφαρμογής.

[4] Τεχνική απλοποίηση (π.χ. εντός ενός σταθερού πλαισίου πολιτικής) που συνεπάγεται αναθεώρηση του νομικού πλαισίου, των διοικητικών διαδικασιών και των μηχανισμών διαχείρισης για την επίτευξη εξορθολογισμού και καλύτερης σχέσης κόστους-αποτελεσματικότητας και την αποτελεσματικότερη επίτευξη των στόχων της υφιστάμενης πολιτικής, χωρίς μεταβολή των εφαρμοζόμενων πολιτικών· “Απλοποίηση της πολιτικής” με την οποία μειώνεται η πολυπλοκότητα μέσω βελτιώσεων στα μέσα γεωργικής στήριξης και άσκησης πολιτικής αγροτικής ανάπτυξης. Η απλοποίηση αυτή μπορεί να περιγραφεί ως “εκπόνηση πολιτικής με στόχο την απλοποίηση”.

[5] Κανονισμός (ΕΚ) αριθ. 1081/2008 της Επιτροπής (ΕΕ L 296 της 5.11.2008, σ. 4).

[6] ΕΕ C 148 της 24.6.2006.

[7] ΕΕ C 30 της 6.2.2009.

[8] Κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ).

[9] ΕΕ C 319 της 27.12.2006, σ.1

[10] Κανονισμός (ΕΚ) αριθ. 1857/2006 15ης Δεκεμβρίου 2006, σχετικά με την εφαρμογή των άρθρων 87 και 88 της συνθήκης στις κρατικές ενισχύσεις προς μικρές και μεσαίες επιχειρήσεις που δραστηριοποιούνται στον τομέα της παραγωγής γεωργικών προϊόντων και για την τροποποίηση του κανονισμού (ΕΚ) αριθ. 70/2001 (ΕΕ L 358 της 16.12.2006, σ. 3).

[11] Κανονισμός (ΕΚ) αριθ. 1535/2007 της Επιτροπής, της 20ης Δεκεμβρίου 2007, σχετικά με την εφαρμογή των άρθρων 87 και 88 της συνθήκης ΕΚ στις ενισχύσεις ήσσονος σημασίας ( de minimis ) στον τομέα της παραγωγής γεωργικών προϊόντων (ΕΕ L 337 της 21.12.2007, σ. 35).

[12] COM (2007) 147 της 29.3.2007.

[13] Για περισσότερες πληροφορίες σχετικά με την εκτίμηση επιπτώσεων: http://ec.europa.eu/governance/impact/index_en.htm.

[14] Για περισσότερες πληροφορίες: http://ec.europa.eu/agriculture/index_en.htm.

[15] Κανονισμός (ΕΚ) αριθ. 514/2008 της Επιτροπής της 9ης Ιουνίου 2008 σχετικά με την τροποποίηση του κανονισμού (ΕΚ) αριθ. 376/2008 για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (ΕΕ L 150 της 10.6.2008, σ. 7).

[16] Μετά την ένταξη των διατάξεων για τα οπωροκηπευτικά από τον κανονισμό (ΕΚ) αριθ. 361/2008 του Συμβουλίου (ΕΕ L 121 της 7.5.2008, σ. 1).

[17] http://ec.europa.eu/agriculture/eval/reports/wine/index_en.htm

[18] Θετική καμπύλη εκμάθησης και η απουσία δαπανών εκκίνησης θα μειώσουν τις διοικητικές επιβαρύνσεις των γεωργικών εκμεταλλεύσεων κατά 900 εκατ. ευρώ.

[19] COM(2008) 306 της 20.5.2008.

[20] Βλέπε σημείο 4.2.

[21] Βλέπε επίσης COM(2009) 15.

[22] Οι διαθέσιμες εκτιμήσεις δείχνουν ότι οι επιβαρύνσεις στον τομέα των άμεσων ενισχύσεων θα μειωθούν κατά τουλάχιστον 1.400 εκατ. ευρώ.